Baarle-Hertog

Baarle-Hertog je kuriózny pozostatok feudálnej roztrieštenosti západnej Európy. Na území holandskej obce Baarle-Nassau sa nachádza 22 belgických enkláv a celkovo 5 732 rozličných parciel, ktoré spoločne vytvárajú mesto Baarle-Hertog. Najväčšou enklávou je Zondereigen a leží severne od belgického mesta Merksplas. Situácia je o to komplikovanejšia, že aj na území niektorých belgických enkláv existujú ďalšie holandské enklávy. Štátne hranice často prechádzajú aj jednotlivými budovami a záhradami, ktoré sa tak nachádzajú v dvoch rôznych štátoch. Baarle-Hertog je v súčasnosti administratívnou súčasťou arrondissementu Turnhout v rámci belgickej provincie Antverpy a regiónu Flámsko. Celková rozloha predstavuje 7,48 km² a k 1. 1. 2005 tu žilo 2 276 obyvateľov.
História.
História územia je previazaná s históriu Baarle-Nassau. Tento neobvyklý stav siaha až do stredoveku. V roku 1203 prenajal brabantský vojvoda Hendrich I. majiteľovi bredského panstva Godfridovi časť neobývaných pozemkov v oblasti Baarle, zatiaľ čo sám si ponechal obývané územie. Neskôr sa vojvoda vlastníckych práv úplne zriekol a došlo k definitívnemu rozdeleniu pozemkov medzi šľachticov z Bredy (resp. ich suzerénov z Nassau) a brabantských vojvodov. Münsterskou dohodou zo 17. 6. 1648 bolo pripojené Baarle-Nassau k Spojeným holandským provinciám, pretože patrilo k bredskému barónstvu, ktoré bolo súčasťou tohto štátneho útvaru. Územie Baarle-Hertog, nakoľko v tom období spadalo pod barónstvo Turnhout v Brabantsku, sa stalo súčasťou južného Nizozemska (dnešné Belgicko). Ani francúzska okupácia, neskoršie vytvorenie Spojeného holandského kráľovstva v roku 1815, či odtrhnutie Belgicka v roku 1830, nezmenili roztrieštenosť teritória. Pretože sa ani v roku 1843 pri stanovovaní holandsko-belgickej hranice Maastrichtskou zmluvou sa obe krajiny nedohodli na priebehu hranice v týchto miestach, preto sa rozhodlo ponechať dovtedajší stav. V roku 1922 potvrdil existenciu belgických enkláv v Holandsku aj Medzinárodný súdny dvor. V roku 1997 sa dohodlo, že od 1. 1. 1998 bude existovať spoločná rada enkláv pri zachovaní terajšieho priebehu štátnej hranice. 
Súčasný stav.
Život v tak extrémne situovanej obci, akou Baarle-Hertog nepochybne je, prináša so sebou viaceré problémy, ale zároveň aj nezvyčajné výhody. Majitelia domov platia dane v tej krajine, v ktorej sa nachádzajú vchodové dvere. Nakoľko výška daní v Holandsku a v Belgicku je odlišná, nezriedka sa stáva, že majitelia domu jednoducho presunú vchodové dvere. V roku 1995 bolo ukončené novodobé premeranie hraníc, čo spôsobilo, že v niekoľkých prípadoch malo dôjsť k presunom domov z jednej krajiny do druhej, s čím však majitelia nesúhlasili. Preto jednoducho premiestnili vchod do domu. Podobne je niekedy možné nakupovať na jednej ulici v dvoch odlišných daňových systémoch. S príchodom Európskej únie sa niektoré rozdiely stratili. Tabuľky s domovými číslami sú navzájom odlíšené: okrem príslušných národných farieb sú tie belgické oválne, kým holandské obdĺžnikové. Ďalšou kuriozitou je posielanie listov z belgickej časti do holandskej. Oficiálne, ak je list posielaný z Baarle-Hertog, smeruje cez Turnhout do Bruselu, odtiaľ letecky do Amsterdamu, potom pokračuje cez Tilburg do Baarle-Nassau. Ak však bol list vhodený do schránky na vedľajšej ulici, vtedy vôbec neopustí územie Baarle.
Obyvateľstvo.
Obec má približne 2 504 obyvateľov (2010).